Ontvoeringsdrama: Musikant ook aangeklaKhuli Chana Chana is vroeg Maandagoggend by die New Road-afrit in Midrand deur polisielede gewond toe hulle hom glo as ŉ ontvoerder aangesien het. Die polisie was glo besig met ŉ middernagtelike operasie om ŉ ontvoerder vas te trek. Chana het glo in ŉ soortgelyke motor gery as ŉ verdagte wat by ŉ kaping betrokke was. Chana het glo weggejaag toe die polisie sy motor probeer stop het waarna polisielede op sy motor losgebrand het. Kol. Neville Malila, woordvoerder van die polisie, sê hulle het intussen beeldmateriaal van kringtelevisiekameras bekom en verklarings van ooggetuies gekry oor Maandagoggend se gebeure. Malila sê die bewyse wat bekom is stem ooreen met polisielede op die toneel se bewerings dat Chana die polisiebeamptes probeer omry het. Hy word nou van poging tot moord aangekla. Erich Motsepe, ŉ speurder verbonde aan die Silverton-polisiestasie, is intussen in hegtenis geneem in verband met die ontvoering. Hy het Woensdag in die Germiston-streekshof verskyn en sal weer op 11 November verskyn wanneer hy na verwagting om borg sal aansoek doen. Die polisie soek intussen na vyf ander mense in verband met die ontvoering wat Sondag plaasgevind het. Die verdagtes het ŉ sakeman ontvoer en ŉ losprys van R100 000 van sy familie geëis. Motsepe is in hegtenis geneem nadat hy die losprys afgehaal het. Die slagoffer se familie is beveel om die losprys by die Caltex-vulstasie by die New Road-afrit te los. Dit is hier waar polisiebeamptes Chana se motor gesien het en hom vir die ontvoerder aangesien het. Die ontvoerde slagoffer is intussen ook ongedeerd opgespoor.